Garderobeskap

For en persons samling av klær, se Garderobe (bekledning)

Garderobeskap er et oppbevaringsmøbel som vanligvis er fabrikkert i tre eller metall.

 Størrelser på garderobeskap i Norge 

Mange garderobeskap kan kjøpes som skapmoduler i forskjellige størrelser som kan settes ved siden av hverandre avhengig av rommets størrelse, utforming og bruk. Garderobeskap kan kjøpes flatpakket i mer eller mindre standardiserte størrelser for selvmontering eller man kan leie inn profesjonelle for montering. Det er heller ikke uvanlig å kunne bestille flatpakkede garderobeskap som er måltilpassede i tilfelle bygningen har ukurante dimensjoner, spesielle planløsninger eller man har spesielle ønsker. Et annet alternativ for å få måltilpassede garderobeskap er plassbygde skap.

Standardiserte størrelser på garderobeskap kan være dimensjonert i henhold til vanlige byggestandarder som 3-ere av modulmål (altså multipler av 30 cm). Moderne bygninger i Norge har ofte arkitektoniske utforminger basert på 3-ere av modulmål med bredder innenfor 30 cm, 60 cm, 90 cm, 120 cm, 150 cm, osv., og vil dermed ofte passe bra for garderobeskap i disse breddene. I praksis fås enkeltmoduler i Norge ofte kjøpt i bredder i multipler av 10 cm som for eksempel 40 cm, 50 cm, 60 cm, 70 cm, 80 cm, osv. til 100 cm, eller opp til 150 cm. Disse kan så mikses basert på den aktuelle planløsningen, og et eksempel kan være at to garderobeskap som hver måler 75 cm på utsiden vil passe i et avlukke med modulmål på 15 M (150 cm). Andre hensyn og betraktninger som gjør at man kanskje velger en bredde som er noe kortere enn modulmålet er kan være lysbrytere, stikkontakter eller lister.

Dybden på garderobeskap bygger ofte cirka 60-65 cm målt på skapets utside, og den innvendige dybden til skapet da typisk er et par centimeter kortere. Dette er i samme størrelsesordenen som en eurokasse. Noen skap til smale ganger og lignende er litt grunnere, for eksempel 30-35 cm, og man bør da merke seg at kleshengere ikke kan henges sidelengs, men må henges på tvers.

Høyden på skapet kan være basert på 3-ere av modulmål, som for eksempel kan innebære høyder innenfor 180 cm, 210 cm, 240 cm (vanlig takhøyde i nye hus) eller 270 cm. Andre høyder er også vanlige, eksempelvis 200 cm.

 Ergonomi 
Når man skal planlegge plassering av garderober kan det være nyttig å vurdere ergonomiske prinsipper for manuell håndtering av gods slik at garderoben blir behagelig å bruke.

Garderobestenger kan henges i ulike høyder avhengig av brukerens høyde, og avhengig av om man ønsker å henge to garderobestenger over hverandre eller bare ønsker en garderobestang i høyden. For eksempel er den mest ergonomiske høyden mellom skulder- og hoftehøyde. En leverandør anbefaler å henge garderobestenger 200 cm over bakken slik at plaggene kommer i øyehøyde, og plassen utnyttes bedre. En annen leverandør anbefaler to nivåer på 105 cm for skjorter og jakker (totalt 210 cm), og følgende for andre typer plagg:

 80-90 cm for korte klær som shorts, skjørt og foldede bukser som henges på kleshengere
 130 cm for dressjakker til menn
 140-180 cm for korte kjoler eller midjebukser  for kvinner, eller lengre dressjakker for herrer
 180 cm for lange kjoler og kåper (en kilde anbefaler at en fjerdedel av garderoben bør ha plass til lange plagg)

Garderober for barn bør være i lavere høyde, typisk er plaggene kortere slik at det er tilstrekkelig med 70 cm per nivå. Noen justerbare garderober gjør det mulig å justere dette når barn vokser eller når boligen bytter eiere.

 Se også 
 Garderobe, oppbevaringsted for klær
 Garderobe (bekledning), beholdning av klær, ofte tilhørende en person eller institusjon
 Garderoberom, kleskott eller omkledningsrom
 Herretjener, et møbel for å henge opp klær til neste dags bruk
 Kleshenger, anordning for å henge opp klær, utformet etter menneskeskuldre
 Sminkebord, bord eller en kommode spesielt brukt for påføring av sminke
 Strykebrett, lite bord til underlag ved stryking og damping av klær

 Referanser 

Kategori:Møbler